În urma perturbațiilor planetelor, mai cu seamă a lui Jupiter, Tauridele s-au întins cu timpul; se pot observa două secțiuni distincte, Tauridele de Nord (NTA), active de la 20 octombrie până la 10 decembrie, și Tauridele de Sud (STA), active de la 10 septembrie până la 20 noiembrie. Beta Tauridele și Zeta Perseidele, pe care le întâlnește Pământul în iunie și în iulie, sunt alte secțiuni din același curent de materie, dar Pământul le prezintă fața diurnă, și, prin urmare, observarea lor vizuală este mult mai puțin spectaculoasă decât cea a Tauridelor nocturne din octombrie și din noiembrie. Astronomii Duncan Steel și Bill Napier sugerează totodată că Beta Tauridele ar putea fi la originea evenimentului de la Tunguska din 1908.